Noodlanding op Richardsbaai-strandFoto: Zululand Observer via NSRI ŉ Ligte vliegtuig het Saterdag ŉ suksesvolle noodlanding op die strand by Richardsbaai uitgevoer nadat die skroef afgeval het, het die Nasionale Seereddingsinstituut (NSRI) gesê. “Die NSRI is omstreeks 11:15 ontbied ná berigte oor ŉ vliegtuig wat ŉ noodlanding op die strand by Richardsbaai gedoen het,” het Mike Patterson, adjunk stasiebevelvoerder van NSRI Richardsbaai, gesê. Die Suid-Afrikaanse Polisiediens en uMhlathuze se brand- en reddingsdiens het ook reageer. “Niemand is in die voorval beseer nie,” het hy gesê. “Die ligte vliegtuig het ŉ suksesvolle noodlanding uitgevoer met ŉ plaaslike egpaar aan boord.” Die twee persone het nie enige mediese behandeling benodig nie. Volgens Patterson het die skroef van die vliegtuig na bewering tydens die vlug afgeval. Die burgerlike lugvaartowerheid is oor die voorval in kennis gestel. *Maroela Media het Saterdag berig ŉ 23-jarige is dood toe sy ligte vliegtuig by Port Elizabeth neergestort het *Maroela Media het Vrydag berig ŉ man is dood nadat sy mikrovliegtuig naby Randburg in Gauteng neergestort het.